Bombardovanie Nitry 26. marca 1945

Bombardovanie Nitry 26. marca 1945 bol nálet Vzdušných síl Červenej armády na územie vtedajšej Slovenskej republiky počas druhej svetovej vojny a jeden z najničivejších vzdušných útokov na Slovenský štát spolu s americkým náletom na Bratislavu 16. júna 1944 a sovietskym náletom na Prešov 20. decembra 1944. Nitra bola spolu s Vrábľami, Komjaticami a Zlatými Moravcami v osi postupu bratislavsko-brnianskej operácie Červenej armády a cieľom náletov na tieto mestá bolo zničiť nemecké vojská v meste, ale vojenské kolóny ho už opustili. Nálet v Nitre usmrtil len 5 nemeckých vojakov a 8 slovenských vojakov, ale zdokumentovaných civilných obetí bolo až 330. Zničených bolo 48 budov, 289 silne poškodených a ďalšie stovky boli čiastočne poškodené. Počas komunistického režimu sa nálet nespomínal.

 Predohra 
Dňa 25. marca 1945 Červená armáda začala bratislavsko-brniansku operáciu. Piata letecká armáda sovietskych vzdušných síl začala taktické nálety a bombardovanie stíhačkami Lavočkin La-5FN a americkými bombardérmi Douglas A-20 dodanými Sovietskemu zväzu v rámci programu Lend-Lease, pričom 25. marca boli bombardované Komjatice, kde sa v tom čase nachádzali už len maďarské pomocné zbory a dedinčania sláviaci Kvetnú nedeľu. Nálet usmrtil 70 vojakov a 150 dedinčanov. Následne boli v ten istý deň poobede bombardované Vráble, kde predchádzajúci prieskum udával prítomnosť tankov Tiger II, no tie medzitým mesto opustili a vyrazili do boja. Nálet si vyžiadal 70 civilných obetí.

 Priebeh náletu 

Večer 25. marca o 22:30 hod. vykonalo lietadlo Polikarpov Po-2 prieskum nad Nitrou a pomocou osvetľovacích tzv. Stalinových sviec uskutočnilo snímkovanie, ktoré odhalilo prítomnosť dvoch nemeckých vojenských kolón pri nitrianskych kasárňach a v Párovciach.

V pondelok 26. marca sa v Nitre konal jarmok. Vojenské kolóny už z mesta odtiahli. Nachádzalo sa tu veliteľstvo a obranné postavenia, napr. pri betónovom moste cez rieku Nitru. Ráno o 08:15 oznámili poplachové sirény letecký útok na Nitru. Nálet začali štyri stíhačky La-5FN štartujúce z letiska Tri Duby ostreľovaním vojenského transportu s nemeckou bojovou technikou v železničnej stanici Kozárovce idúci na Zlaté Moravce. Stíhačky pokračovali v smere na Nitru, kde prízemným letom prekvapili obsluhu štvorhlavňového rýchlopalného protilietadlového kanóna. Takisto štvorčlenná obsluha ďalšieho protilietadlového kanóna umiestneného južne od obce Tormoš (dnes Chrenová) bola zabitá predtým, ako stihla vystreliť. Následne lietadlá prelietavali nad mestom a ostreľovali ulice v centre. 

Krátko nato priletelo zo smeru Šaľa v troch vlnách 27 bombardérov A-20 štartujúcich z letiska pri Budapešti a začali s bombardovaním mesta. Na Nitru zhodili 166 bômb, ktoré zasiahli aj ulice Farskú, Kupeckú a vtedajšiu Hlavnú, dnes Štefánikovu triedu a priestor pred hlavnou poštou, divadlo a tržnicu, Podhradie a budovu prepošstva.

 Výsledky náletu 
Zahynulo 345 prevažne civilných osôb vrátane detí. V tento deň sa totiž v Nitre konal napriek blízkosti frontu jarmok a ulice mesta boli plné ľudí. Medzi obeťami bolo len 13 vojakov8 vojakov slovenskej armády a 5 vojakov Wehrmachtu. Ostatné obete boli civili: Nitrania, prechádzajúci utečenci a cezpoľní návštevníci predveľkonočného trhu z okolitých dedín. Zničených bolo 48 budov (divadlo, pešia zóna, kňazský seminár, Sihoť...), 289 budov bomby silne poškodili a stovky budov poškodili menej.
Po vojne boli mnohé budovy namiesto obnovy odstránené. Veľkou stratou bolo aj vyhorenie Nitrianskeho divadla postaveného v roku 1882 po zásahu zápalnej bomby. Namiesto jeho obnovy bolo postavené súčasné Divadlo Andreja Bagara. Celkovo sa výrazne zmenilo centrum mesta najmä v okolí dnešného Svätoplukovho námestia.

 Ohlas v dobovej tlači 
O nálete informovalo jedno z posledných čísel Gardistu:

 Poznámka 

 Referencie 

 Pozri aj 
 Bombardovanie Slovenska v rokoch 1939 – 1945

Kategória:1945 na Slovensku
Kategória:26. marec
Kategória:Bitky v 1945
Nitra
Kategória:Nitra